## Odluka o Hrvatskom komitetu za suradnju s Međunarodnim hidrološkim programom

### NN 15/1993 (22.2.1993.), Odluka o Hrvatskom komitetu za suradnju s Međunarodnim hidrološkim programom

# VLADA REPUBLIKE HRVATSKE

Na temelju članka 19. Zakona o Vladi Republike Hrvatske ("Narodne
novine", broj 41/90, 8/91, 53A/91,9/92 i 55/92) i članka 21. Poslovnika
Vlade Republike Hrvatske. Vlada Republike Hrvatske je na sjednici održanoj
15. veljače 1993. godine, donijela

## ODLUKU

### o Hrvatskom komitetu za suradnju s Međunarodnim hidrološkim programom

I.

Osniva se Hrvatski komitet za suradnju s Međunarodnim hidrološkim programom
(dalje: Hrvatski komitet za MHP), koji djeluje kao savjetodavno tijelo
Vlade Republike Hrvatske.

II.

Hrvatski komitet za MHP obavlja ove poslove:

- razmatra pitanja hidrologije i upravljanja vodnim resursima značajnima
za međunarodnu suradnju Republike Hrvatske s Organizacijom Ujedinjenih
naroda za prosvjetu, znanost i kulturu (dalje: UNESCO), a posebno njenim
odjelom za vodne znanosti Division of Water Sciences (dalje: DWS) u Parizu.
Ista pitanja razmatra i sa Svjetskom meteorološkom organizacijom (dalje:
WMO) i sa nacionalnim komitetima (dalje NK za MHP) ostalih zemalja, a posebno
onih s kojima graniči Republika Hrvatska;

- razmatra i daje Vladi mišljenja o akcijama i projektima UNESCO-a,
WMO-a i NK za MHP koji se tiču interesa Republike Hrvatske;

- vezano s problemima hidrologije i upravljanja vodnim resursima daje
Vladi mišljenje o sastavu, prijedlozima i stajalištima delegacije Republike
Hrvatske na službenim skupovima koje organiziraju UNESCO, WMO i NK za MHP;

- u sklopu svoga područja rada sudjeluje u pripremi stajališta i razmatranju
pitanja u svezi sa sklapanjem i izvršavanjem međunarodnih ugovora što ih
sklapa Republika Hrvatska, te o tome daje svoje mišljenje Vladi Republike
Hrvatske i njezinim tijelima, po potrebi i na njihov zahtjev;

- putem Ministarstva vanjskih poslova Republike Hrvatske i stalnoga
poslanstva Republike Hrvatske pri UNESCO-u, sudjeluje u razmjeni svih relevantnih
informacijskih materijala s UNESCO-om, WMO-om i NK za MHP drugih zemalja
u svrhu prijenosa i primjene međunarodnih iskustava i spoznaja na području
hidrologije i upravljanja vodnim resursima, nastalih djelatnošću gore spomenutih
organizacija, te na primjeren način upoznaje hrvatsku javnost s njihovim
ciljevima, zadaćama i djelatnošću;

- organizira i koordinira znanstvenu suradnju u zemlji i inozemstvu
na ostvarivanju Međunarodnoga hidrološkoga programa kojim rukovodi DWS.
Posebni zadatak Hrvatskoga komiteta za MHP je sudjelovanje u radu programa
Blue Danube (Plavi Dunav) i zastupanje interesa Republike Hrvatske u korištenju
i upravljanju vodama rijeka dunavskog sliva;

- u obavljanju svojih poslova priprema za Vladu Republike Hrvatske posebne
stručne podloge, materijale i dokumente u skladu s programom Vlade i na
njezin zahtjev.

III.

Hrvatski komitet za MHP ima predsjednika i dvanaest članova. Predsjednika
i članove Hrvatskoga komiteta za MHP imenuje Vlada Republike Hrvatske.
Predsjednik i članovi Komiteta imenuju se na četiri godine i mogu biti
ponovno imenovani.

IV.

Hrvatski komitet za MHP donosi poslovnik o svom radu. Komitet može osnivati
i svoja radna tijela.

V.

Stručne, administrativne i druge poslove Hrvatskoga komiteta za MHP
obavlja Ministarstvo graditeljstva i zaštite okoliša, uz koordinaciju s
Ministarstvom vanjskih poslova.

VI.

Sredstva za rad Hrvatskoga komiteta za MHP osiguravaju se u Državnom
proračunu Republike Hrvatske.

VII.

Ova odluka stupa na snagu danom objave u "Narodnim novinama".

Klasa: 910-04/92-01/23

Urbroj : 5030114-93-4

Zagreb. 16. veljače 1993.

Predsjednik

**Hrvoje Šarinić, v. r.**

Odluka, NN 15/1993-231